Broj: 711-I-912-M-55/19-03-12

Zagreb, 12. travnja 2019*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Tomislava Trtanja, općinskog načelnika Općine Podcrkavlje,** za davanjem mišljenja Povjerenstva**,** na 46. sjednici, održanoj 12. travnja 2019.g., daje sljedeće:

**MIŠLJENJE**

1. **Na temelju članka 14. stavka 5. ZSSI-a, dužnosnik Vlado Tadijanović, može obnašati dužnost** **zamjenika općinskog načelnika Općine Podcrkavlje i biti kandidatom za izbor predsjednika, kao i obnašati funkciju** **predsjednika udruge „****Dobrovoljno vatrogasno društvo Podcrkavlje“, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Upućuje se dužnosnik Vlado Tadijanović da se u obnašanju dužnosti zamjenika** **općinskog načelnika Općine Podcrkavlje, u cilju očuvanja integriteta i vjerodostojnosti te povjerenja građana u nepristrano obnašanje dužnosti, a u situacijama u kojim Općina Podcrkavlje financira udrugu „Dobrovoljno vatrogasno društvo Podcrkavlje“ u dvojbi oko obnašanja tih dviju funkcija, obrati Povjerenstvu radi davanja mišljenja.**

Obrazloženje

Zahtjev za davanjem mišljenja Povjerenstva podnio je Tomislav Trtanj, općinski načelnik Općine Podcrkavlje. U knjigama ulazne pošte zahtjev je zaprimljen pod poslovnim brojem 711-U-1467-M-55/19-01-5 1. travnja 2019.g. povodom kojeg se vodi predmet broj M-55/19.

Dužnosnik moli mišljenje Povjerenstva može li dužnosnik Vlado Tadijanović, zamjenik općinskog načelnika Općine Podcrkavlje, koji istu dužnost obnaša profesionalno, biti kandidatom za izbor predsjednika i biti imenovan predsjednikom udruge „Dobrovoljno vatrogasno društvo Podcrkavlje“, a da pritom ne bude u sukobu interesa.

Dužnosnik nadalje napominje da se funkcija predsjednika DVD-a obavlja volonterski, a za obavljanje navedene funkcije se ne isplaćuje naknada. Navodi i da Općina Podcrkavlje financira rad udruge DVD Podcrkavlje temeljem Zakona o vatrogastvu, i to od njezina osnutka 2015. godine do danas te da su u proračunu za 2019. godinu za navedenu udrugu planirana sredstva u iznosu 100.000,00 kn.

Člankom 3. stavkom 1. točkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Vlado Tadijanović 6. lipnja 2013..g. stupio na dužnost zamjenika općinskog načelnika Općine Podcrkavlje (mandat 2013.-2017..g.), dok trenutno obnaša istu dužnost u drugom mandatu, od 29. svibnja 2017.g. Stoga je Vlado Tadijanović, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U ovom slučaju mišljenje se daje na zahtjev dužnosnika Tomislava Trtanja, a odnosi se na dužnosnika Vladu Tadijanovića, njegovog zamjenika, te će stoga mišljenje biti upućeno i dužnosniku Vladi Tadijanoviću na znanje.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od navedenog pravila, sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Prema tome, u primjeni odredbe članka 14. stavka 5. ZSSI-a nema razlike obnaša li dužnosnik dužnost profesionalno ili volonterski odnosno prima li ikakvu novčanu naknadu za obnašanje dužnosti ili ne.

Sukladno odredbama članka 16. Zakona o udrugama („Narodne novine“ broj 74/14), članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici *www.appluprava.hr*) Povjerenstvo je utvrdilo da je udruga naziva „Dobrovoljno vatrogasno društvo Podcrkavlje“ (skraćeni naziv: DVD Podcrkavlje) upisana u isti registar od 27. svibnja 2015.g. pod registarskim brojem 12001629 sa sjedištem u Podcrkavlju. Kao osoba ovlaštena za zastupanje udruge upisan je Mato Kovačević, u svojstvu predsjednika kluba (s mandatom od 10. travnja 2015.g. do 10. travnja 2019.g.). Kao djelatnost udruge naznačen je razvitak i unapređenje vatrogastva i vatrozaštite na dobrovoljnoj osnovi sukladno tehničkom razvoju i dostignućima tehnologije i prakse u domovini i svijetu i dr. određeno člankom 7. Statuta.

Uvidom u Statut „Dobrovoljnog vatrogasnog društva Podcrkavlje“ od 10. travnja 2015.g. (objavljen u elektronskom obliku u Registru udruga) utvrđeno je da je ista osnovana na temelju Zakona o udrugama. Člankom 7. i 8. Statuta definirana je djelatnost udruge na isti način kao i što je upisano u Registru udruga.

Člankom 8. Statuta propisano je da društvo ostvaruje ciljeve provodeći djelatnosti, a posebice: prati i analizira stanje u dobrovoljnom vatrogastvu, te poduzima akcije i mjere na unapređenju dobrovoljnog vatrogastva i zaštite od požara, zajedno sa svojim članovima provodi aktivnosti i djelatnosti dobrovoljnog vatrogastva, analizira i prati provođenje propisanih mjera zaštite od požara, te inicira njihove dopune i izmjene, potiče aktivnost svojih članova na provođenju preventivnih i drugih mjera radi ostvarivanja zadataka zaštite od požara, te radi unapređenja vatrogastva u cjelini, promiče, zastupa, usklađuje i štiti zajedničke interese svojih članova, radi na uključivanju što većeg broja građana, a posebice mladeži, u rad Društva, organizira kulturno prosvjetnu, sportsku, zabavnu i drugu aktivnost kojom se promiče i podupire vatrogastvo, razvija i provodi aktivnosti na zaštiti okoline, organizira savjetovanja, seminare, vatrogasna natjecanja i druge stručne i informativno-propagandne akcije od značaja za vatrogastvo i zaštitu od požara, surađuje sa tijelima jedinica lokalne uprave i samouprave, poduzećima, sredstvima javnog priopćavanja, udrugama i drugim organizacijama na unapređivanju vatrogastva i zaštite od požara, obavlja povjerene poslove javnih ovlasti utvrđenih zakonom i propisima, obavlja uslužne djelatnosti u pogledu servisiranja vatrogasnih aparata i drugih vatrogasnih uređaja, te njihova popravka u skladu sa zakonom, vrši poslove kontrole nad provođenjem propisanih mjera zaštite od požara u skladu sa zakonom, priređuje i provodi i druge poslove od interesa za svoje članove, te za razvoj i promidžbu vatrogastva i zaštitu od požara u Republici Hrvatskoj.

Sukladno članku 21. Statuta, Skupština je najviše tijelo upravljanja Društvom. Skupštinu čine svi članovi Društva. Upravni odbor je izvršno tijelo Skupštine. Prije izbora članova Upravnog odbora, Skupština određuje broj članova Upravnog odbora. Predsjednik, zapovjednik vatrogasne postrojbe i tajnik Društva su po položaju članovi Upravnog odbora.

Sukladno čl. 38. Statuta, Nadzorni odbor prati provođenje Statuta i općih akata, analizira provođenje oblika, zaključaka i smjernica Skupštine, Upravnog odbora i njegovih radnih tijela i Zapovjedništva, nadzire financijsko i materijalno poslovanje, korištenje i raspolaganje sredstvima Društva,. Nadzorni odbor izvještava o svom radu Skupštinu jednom godišnje i predlaže poduzimanje odgovarajućih mjera.

Člankom 32. i 33. Statuta propisano je da Skupština Društva bira predsjednika Društva. Predsjednik društva predsjedava Skupštini i Upravnom odboru čiji je član. Predsjednik se bira na mandat od 4 godine, s mogućnošću ponovnog izbora. U slučaju odsutnosti ili spriječenosti, predsjednika zamjenjuje zamjenik, zapovjednik, tajnik ili osoba koju on ovlasti sukladno od interesa za rad Društva.

Predsjednik brine o pripremi sjednica Skupštine i Upravnog odbora, potpisuje Odluke, ugovore i druge akte koje donosi Skupština i Upravni odbor, predstavlja i zastupa Društvo u domovini i inozemstvu, brine o poštivanju Zakona, Statuta i drugih propisa i akata u radu Društva, naredbodavac je za izvršenje financijskog plana, obavlja i druge poslove i zadatke osnovom Statuta i smjernica Skupštine i Upravnog odbora.

Člankom 2. Zakona o vatrogastvu („Narodne novine“, br. 106/99., 117/01., 36/02., 96/03., 174/04., 38/09. i 80/10.) propisano je da vatrogasnu djelatnost obavljaju vatrogasne postrojbe, dobrovoljna vatrogasna društva i vatrogasne zajednice kao stručne i humanitarne organizacije koje ostvaruju prava na olakšice i povlastice, sukladno propisima.

Člankom 6. tog Zakona propisano je da se dobrovoljna vatrogasna društva i vatrogasne zajednice osnivaju, djeluju i prestaju s djelovanjem sukladno odredbama zakona koji uređuje osnivanje i djelovanje udruga, ako tim Zakonom za pojedina pitanja nije drugačije određeno. Dobrovoljna vatrogasna društva i vatrogasne zajednice su od interesa za Republiku Hrvatsku.

Člankom 43. stavkom 2. Zakona o vatrogastvu propisano je da se sredstva za financiranje redovne djelatnosti dobrovoljnih vatrogasnih društava i vatrogasnih zajednica te za opremanje njezinih članica, osiguravaju u proračunu općine, grada i Grada Zagreba čije područje pokrivaju.

Člankom 4. Zakona o udrugama („Narodne novine“, br. 78/14.) propisano je da je udruga u smislu tog Zakona svaki oblik slobodnog i dobrovoljnog udruživanja više fizičkih, odnosno pravnih osoba koje se, radi zaštite njihovih probitaka ili zauzimanja za zaštitu ljudskih prava i sloboda, zaštitu okoliša i prirode i održivi razvoj, te za humanitarna, socijalna, kulturna, odgojno-obrazovna, znanstvena, sportska, zdravstvena, tehnička, informacijska, strukovna ili druga uvjerenja i ciljeve koji nisu u suprotnosti s Ustavom i zakonom, a bez namjere stjecanja dobiti ili drugih gospodarski procjenjivih koristi, podvrgavaju pravilima koja uređuju ustroj i djelovanje toga oblika udruživanja.

Slijedom navedenog, Povjerenstvo zaključuje da, sukladno članku 14. stavku 5. ZSSI-a, dužnosnik Vlado Tadijanović može obnašati dužnost zamjenika načelnika Općine Podcrkavlje i funkciju predsjednika udruge Dobrovoljno vatrogasno društvo Podcrkavlje, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.

Pri tome dužnosnik Vlado Tadijanović nema pravo na naknadu ili primanje dara vezano za funkciju predsjednika navedene udruge, osim prava na naknadu putnih i drugih opravdanih troškova, neovisno o tome obnaša li dužnost zamjenika načelnika profesionalno ili volonterski odnosno neovisno o tome prima li plaću ili volontersku naknadu za obnašanje dužnosti ili ne prima.

Povjerenstvo smatra potrebnim ukazati dužnosniku da je člankom 5. stavkom 1. ZSSI-a propisano da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani ili izabrani, prema tijelu ili građanima koji su ih imenovali ili izabrali.

Povjerenstvo smatra da je u ovom mišljenju, koje će se dostaviti dužnosniku Vladi Tadijanoviću na znanje, potrebno uputiti dužnosnika da se u budućim situacijama u kojima će Općina Podcrkavlje financirati navedenu udrugu, u dvojbi oko postupanja u konkretnoj situaciji prilikom obnašanja tih dviju funkcija, obrati Povjerenstvu radi davanja mišljenja.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tomislav Trtanj, elektroničkom dostavom
2. Na znanje - dužnosnik Vlado Tadijanović, elektroničkom dostavom
3. Objava na internetskoj stranici Povjerenstva
4. Pismohrana